Iltakoulu ry:n toimintasuunnitelma 2015

# Yleistä

Toiminta Iltakoulu ry:ssä jatkuu vuonna 2015 monipuolisena ja uudistumiskykyisenä. Yhdistyksen toiminnan ohjenuorina ovat jatkossakin avoimuus, aktiivisuus, ilo ja yhteisöllisyys. Vuonna 2015 Iltakoulun hallituksen tavoitteena on edelleen saattaa yhdistyksen jäsenistöä entistä tiiviimmin yhteen niin asiapitoisten tapahtumien kuin vapaa-ajan aktiviteettienkin osalta. Hallitus pyrkii toiminnan suunnittelussa ja toteutuksessa kasvattamaan vuorovaikutusta jäsenistön kanssa. Iltakoulussa ei harjoiteta syrjintää eikä ulossulkemista, vaan ilmapiiristä pyritään yhdessä rakentamaan mahdollisimman suvaitsevainen, kannustava ja välitön. Ainejärjestön tärkeimpänä tehtävänä on edistää jäsenistönsä kokonaisvaltaista hyvinvointia.

Vuoden 2015 tärkeimpiä painopistealueita Iltakoulussa ovat jäsenistön edunvalvonta ja yhteisöllisyys. Iltakoulun hallitus osallistuu kaikin mahdollisin tavoin johtamiskorkeakoulun kehittämiseen ja seuraa aktiivisesti yliopistossa tapahtuneen tutkintorakenneuudistuksen loppuun viemistä sekä osallistuu tamperelaisten korkeakoulujen yhteistyön syvenemisestä käytävään keskusteluun. Politiikan tutkimuksen opiskelijoiden asemaa pyritään edistämään yksikköjärjestö Johtamiskorkeakoulun ylioppilaat ry:n eri vaikuttamiskanavilla sekä yliopistomaailman eri tasoilla. Lisäksi Iltakoulun hallitus pyrkii edelleen luomaan hyviä ja vaikuttamiskykyisiä suhteita niin opiskelijoiden, henkilökunnan kuin hallinnonkin piirissä. Tärkeänä keinona edunvalvonnassa on aktiivinen yhteistyö muiden johtamiskorkeakoulun ainejärjestöjen kanssa. Iltakoulu pyrkii jatkuvasti lisäämään yhteistyötä muiden ainejärjestöjen kanssa myös yksikkö- ja korkeakoulurajat ylittäen sekä koulutuspoliittisissa asioissa että yhteisöllisyyttä luovissa tapahtumissa.

# Hallituksen toiminta ja toimikunnat

Iltakoulun hallituksen kokouksiin on edelleen vapaa pääsy kaikilla Iltakoulun jäsenillä. Hallituksen kokouksista on tiedotettava ajoissa, vähintään viikkoa ennen kokousta, ja kokousten esityslista on toimitettava Politologit-listalle kokouskutsun yhteydessä, tai viimeistään kokousta edeltävänä päivänä. Tämä parantaa tiedonkulkua hallituksen ja yhdistyksen jäsenistön välillä ja rohkaisee jäsenistöä osallistumaan kokouksiin ja Iltakoulun toimintaan. Avoimuutta pidetään yllä myös laatimalla kokousten sisällöstä lyhyt yhteenveto Iltakoulu ry:n kotisivuille ja Politologit-listalle, joka pyritään laatimaan kolmen päivän sisällä kokouksesta. Valmiit pöytäkirjat lisätään sivuille heti niiden valmistuttua, kuitenkin viimeistään viikko kokouksen jälkeen. Valmiit pöytäkirjat myös tulostetaan ja toimitetaan ainejärjestötilaan.

Hallituksen jäsenten on mahdollista perustaa toimikuntia oman vastuualueensa tarpeisiin. Toimikunnat ovat kaikille Iltakoulun jäsenille avoimia ja toimikunnan jäsenet toimivat apuna sekä ideoinnissa että konkreettisessa toteutuksessa. Toimikunnat työskentelevät sektorista vastuussa olevan hallituksen jäsenen ohjauksessa (lukuun ottamatta Antin toimituskuntaa). Toimikuntien tavoitteena on osallistaa aktiivisia jäseniä entistä rohkeammin mukaan Iltakoulun toimintaan. Vuonna 2015 Iltakoulun hallituksen avuksi perustetaan varainhankintatoimikunta 40-vuotisjuhlien varainhankintaa silmälläpitäen.

# Suhteet henkilökuntaan ja muihin toimijoihin

Yhteydenpitoa tutkinto-ohjelman henkilökuntaan jatketaan ja uusia toimintamuotoja kehitetään. Lukuvuoden aloitusseminaari, Laitosglögit sekä Simaa ja tippaleipiä -tilaisuus järjestetään perinteisesti yhteistyössä henkilökunnan kanssa. Näiden lisäksi pyritään mahdollisuuksien mukaan järjestämään myös uudentyyppisiä seminaareja opiskelijoiden ja henkilökunnan toiveiden mukaan, esimerkiksi vuonna 2014 järjestetyn harjoitteluseminaarin tapaan. Lisäksi jäsenistöä kannustetaan osallistumaan neljä kertaa vuodessa järjestettäviin politiikan tutkimuksen opetusneuvoston avoimiin kokouksiin.

Ulkosuhteita muihin järjestöihin hoidetaan tavanomaisen yhteistyön lisäksi myös osallistumalla muiden ainejärjestöjen vuosijuhlille. Hallituksen jäsenten ollessa estyneitä, informoidaan kutsusta jäsenistöä ja kannustetaan osallistumaan.

# Koulutuspolitiikka

Koulutuspolitiikassa tartutaan aktiivisesti kulloinkin esille nouseviin ajankohtaisiin asioihin, tarvittaessa yhteistyössä muiden ainejärjestöjen kanssa. Opiskelijoiden edunvalvonta on Iltakoulun tärkeimpiä tehtäviä. Vuonna 2015 kiinnitetään erityistä huomiota vanhojen tutkintojen siirtymäajan päättymisen ja opintosuuntiin hakeutumisen sujuvuuteen sekä uuden opetussuunnitelman toimivuuteen ja tehokkaaseen opintojen ohjaukseen. Hallituksen koulutuspoliittinen vastaava osallistuu edelleen politiikan tutkimuksen opetusneuvoston toimintaan ja on aktiivisesti yhteydessä politiikan tutkimuksen henkilökuntaan informaation kulun varmistamiseksi opiskelijoiden ja henkilökunnan välillä.

Tiedonkulkua kaikkien opiskelijaedunvalvojien kesken pyritään tiivistämään. Iltakoulun hallituksen koulutuspoliittinen vastaava osallistuu esimerkiksi Johtamiskorkeakoulun ylioppilaiden koulutuspoliittiseen toimintaan, jotta taataan mahdollisimman hyvä tiedonvaihto yksikön tutkinto-ohjelmien välillä ja varmistetaan näin politiikan tutkimuksen opiskelijoiden edunvalvonta. Iltakoulu pyrkii ylläpitämään hyviä yhteistyösuhteita Tamyn hallituksen, sihteeristön ja edustajiston jäsenten sekä iltakoululaisten hallinnon opiskelijaedustajien kanssa muun muassa Facebookin ja koulutustilaisuuksien kautta. Huomioidaan, ettei Johtamiskorkeakoulun johtokunnassa ole seuraavina kahtena vuotena iltakoululaista opiskelijaedustajaa. Tämän vuoksi yhteydenpito myös muihin kuin iltakoululaisiin hallopedeihin on erityisen tärkeää. Vuonna 2014 aloitettuja Iltakoulun aktiivitapaamisia tullaan jatkamaan myös vuonna 2015. Aktiivitapaamiset ovat kaikille Iltakoulun jäsenille avoimia ja niiden koollekutsumisesta vastaa Iltakoulun puheenjohtaja.

Jäsenistöltä kerätään vuosittainen palaute sähköisellä lomakkeella niin Iltakoulun toimintaa kuin politiikan tutkimuksen opetusta koskien, ja palautteen oma-aloitteiseen antamiseen ja potentiaalisten ongelmakohtien esilletuomiseen kannustetaan. Tarvittaessa järjestetään myös koulutuspoliittisia kokoontumisia politiikan tutkimuksen opiskelijoiden kesken. Koulutuspoliittinen vastaava osallistuu työelämäportfolion kehittämiseen, kuitenkin niin, että päävastuu on hallituksen työelämävastaavalla.

# Tiedotus

Iltakoulu ry:n pääasiallisena tiedotuskanavana käytetään Politologit-sähköpostilistaa. Kansainvälisten opiskelijoiden tiedotus hoidetaan sosiaalisen median ja tarvittaessa sähköpostin kautta. Politologit-sähköpostilistalla tiedotetaan ensisijaisesti ainejärjestön toimintaan sekä politiikan tutkimukseen ja yliopisto-opiskeluun liittyvistä asioista. Listalla kaikki saavat tiedottaa opiskeluun liittyvistä asioista. Iltakoulu\_jutut-lista on tarkoitettu vapaamuotoisempaan tiedotukseen, kuten tiedottamiseen erilaisista tapahtumista ja Iltakoulun ulkopuolisestajärjestötoiminnasta.

Lisäksi Iltakoulu ry:n tiedotuskanavina toimivat Facebook-sivu ja internet-sivusto iltakoulu.org. Iltakoulun Facebook-sivun kautta tiedotetaan aktiivisesti tapahtumista ja muista esille nousevista asioista. Iltakoulun internet-sivut pidetään ajantasaisena tiedotuskanavana. Sivuille kootaan tietoa Iltakoulun toiminnasta, jolloin sekä Iltakoulun jäsenistöllä että ulkopuolisilla tahoilla, kuten opiskelupaikasta kiinnostuneilla ja mahdollisilla sponsoreilla, on mahdollisuus seurata toimintaa. Internet-sivujen tenttikysymysarkistoa pyritään laajentamaan ja päivittämään aktiivisesti myös vuonna 2015.

Lisäksi tiedotusvastaava vastaa Iltakoulun osallistumisesta Tampereen yliopiston Avoimien ovien päivään, jossa mahdolliset uudet opiskelijat pääsevät tutustumaan politiikan tutkimuksen opiskeluun ja Iltakouluun.

# Sosiaalipolitiikka, ympäristö ja tasa-arvo

Tiedotusvastaavan tulee seurata sosiaalipolitiikkaan ja ympäristö- ja tasa-arvoasioihin liittyvää keskustelua ja tiedottaa jäsenistölle niihin liittyvistä keskeisistä asioista. Tiedotusvastaava myös koordinoi tarvittaessa näihin sektoreihin liittyviä tapahtumia.

Sosiaalipolitiikan kohdalla tärkein tehtävä on tiedottaminen opintososiaalisista asioista, kuten toimeentuloon ja terveyteen liittyvistä kysymyksistä sekä muista ajankohtaisista teemoista. Lisäksi seurataan Tamyn sosiaalipolitiikkaan liittyvää toimintaa.

Ympäristöasioissa Iltakoulu tekee omia aloitteita tilaisuuden tullen ja jatkaa yhteistyötä Tamyn ja muiden ympäristötoimijoiden kanssa. Ympäristösektorin kannalta kiinnostaviin kohteisiin voidaan myös järjestää vierailuja.

Tasa-arvo on tärkeä asia Iltakoulussa ja tasa-arvoasioista huolehditaan edelleen Iltakoulun toiminnassa. Varmistetaan, että tapahtumat pysyvät avoimina kaikille iltakoululaisille tasapuolisesti ja että tapahtumakenttä säilyy monipuolisena.

Sosiaalipoliittisissa sekä ympäristö- ja tasa-arvoasioissa jäsenistöä ohjeistetaan ottamaan yhteyttä hallituksen tiedotusvastaavaan.

# Varainhankinta

Varainhankinta on suuressa roolissa vuoden 2015 toiminnassa. Varainhankinnan osalta kartoitetaan uusia yhteistyökumppaneita ja pidetään yllä hyviksi koettuja, vanhoja yhteistyösuhteita. Yhteistyökumppaneiden etsintää helpottamaan perustetaan varainhankintatoimikunta erityisesti 40-vuotisjuhlia silmälläpitäen. Iltakoulu ry pyrkii luomaan uusia monipuolisia ja innovatiivisia keinoja järjestön toiminnan tukemiseksi.

# Työelämä ja alumnitoiminta

Työelämätapahtumien järjestämistä jatketaan. Vuonna 2015 pyritään järjestämään yksi opinto- ja työelämäaiheinen ulkomaan ekskursio sekä yksi työelämäaiheinen ekskursio kotimaassa. Jäsenistön työelämävalmiuksia tuetaan erilaisten tapahtumien ja edunvalvonnan kautta sekä pyritään järjestämään työharjoitteluinfo yhteistyössä henkilökunnan kanssa. Harjoittelupankin tietoja pyritään edelleen kartuttamaan, jotta jäsenistö saisi laajasti tietoa eri harjoittelupaikoista. Yhteistyötä SYY Tampereen ja Yhteiskunta-alan korkeakoulutetut ry:n kanssa jatketaan ja pidetään työelämäsektorin osalta keskustelukanavat avoimina muiden alan opiskelijoiden kanssa. Vuonna 2014 aloitettua työelämäportfolio-projektia pyritään pitämään jatkossakin yllä ja kehittämään sitä yhteistyössä henkilökunnan sekä ura- ja rekrytointipalveluiden kanssa. Työelämäportfolio-projektista päävastuussa on työelämä- ja alumnivastaava.

Alumnitoimintaa pyritään vahvistamaan entisestään. Alumnipankin tietoja pyritään edelleen kartuttamaan, jotta alumnien ja nykyisten opiskelijoiden yhteistyötä pystyttäisiin kehittämään edelleen. Vuonna 2015 Iltakoulun alumnien Facebook-ryhmässä olevia alumneja pyritään aktivoimaan tietojensa päivittämiseen alumnipankkiin. Alumnitoimintaa pyritään kehittämään ja ylläpitämään aktiivisena, ja alumnitoiminnan kehittämiseksi mahdolliset yhteistyökanavat pidetään avoimina. Päävastuussa alumniverkostosta on työelämä- ja alumnivastaava.

# Tutorointi

Iltakoulu panostaa tutorointiin yhtenä toimintansa tärkeimpänä osa-alueena myös vuonna 2015. Tutortoimintaa kehitetään yhä toimivammaksi. Tässä etusijalla on Iltakoulun tutorien oma aktiivinen suunnittelu, mutta yhteistyötä tehdään myös yliopiston, Tamyn ja Johtamiskorkeakoulun eri tahojen kanssa mahdollisuuksien mukaan. Yhteistyötä tehdään myös kansainvälisyysvastaavan kanssa, jotta kansainvälisiä opiskelijoita saadaan rohkaistua mukaan Iltakoulun toimintaan*.*

Vuonna 2014 kokeiltiin uudenlaista, kohdennettua tutorointia Iltakoulun uusille maisteriopiskelijoille. Vuoden 2015 tutorvastaava arvioi kerätyn palautteen perusteella maisteriopiskelijoiden tutoroinnin onnistumista ja harkitsee toiminnan jatkomahdollisuuksia yhdessä hallituksen ja tutoreiden kanssa. Mikäli tarpeellista, hallitus voi päättää hallituksen ulkopuolisen toimihenkilön nimittämisestä maisteritutorvastaavaksi.

Tutorien rekrytointi aloitetaan hyvissä ajoin alkukeväällä, jotta syksyn valmistelut saadaan hyvään malliin ennen kesäloman alkua. Tutorvastaava toimii tietoa välittävänä linkkinä Iltakoulun hallituksen ja tutorien välillä. Syksyn ohjelmaa suunnitellessa tutorien on tärkeää ottaa huomioon uusien opiskelijoiden perehdyttäminen niin opintoihin kuin opiskelijaelämän rientoihin. Vuoden 2015 tutorit arvioivat tutorvastaavan johdolla edellisen vuoden toimintaa ja muokkaavat sitä vastaamaan yhä paremmin uusien opiskelijoiden tarpeita.

Iltakoulu pyritään tekemään uusille opiskelijoille tutuksi heti alusta alkaen lähestymällä heitä jo ennen syksyä aktiivisesti. Jo hyväksymiskirjeeseen liitetään Iltakoulun tervehdys ja opiskelupaikan vastaanottaneille lähetetään myöhemmin kesän aikana Iltakoulun oma kirje. Uusia opiskelijoita lähestytään aktiivisesti myös sähköisten kanavien kautta, sähköpostin ja Facebookin välityksellä. Ennen orientoivien opintojen alkua järjestetään Epävirallinen hengailuiltama, jossa uusille opiskelijoille tarjotaan mahdollisuus tutustua Iltakouluun ja toisiinsa jo etukäteen. Syksyllä tutorit järjestävät ahkerasti erinäisiä aktiviteetteja, jotka tukevat luontevaa opintojen aloitusta ja tutustumista kanssaopiskelijoihin.

Ensimmäisten opiskeluviikkojen aikana toteutettavia Hiiriviikkoja jatketaan vuonna 2015. Edellisten vuosien järjestelyjä ja tapahtumia kehitetään saadun palautteen perusteella, joka kerätään myös vuonna 2015. Vakiotapahtumia tutoroinnin osalta ovat muun muassa tutustumissauna, kaupunkikierros, Amazing Race ja Haalarikastajaiset. Tutorit pyrkivät myös luomaan uudenlaisia aktiviteetteja. Tutorien tehtävä on luoda motivoitunut ja positiivinen henki niin yliopisto-opiskelua kuin Iltakoulua kohtaan.

# Kansainvälisyys ja kehitysyhteistyö

Iltakoulu jatkaa yhteistyötä Johtamiskorkeakoulun ylioppilaiden sekä Johtamiskorkeakoulun ainejärjestöjen kanssa kansainvälisten opiskelijoiden tutoreiden rekrytoinnissa ja kansainvälisten tapahtumien järjestämisessä. Iltakoulu pyrkii myös tulevaisuudessa aktiivisuuteen kansainvälisten opiskelijoiden tutoroinnissa ja yliopistotoimintaan integroimisessa. Iltakoulun kansainvälisyyssektorin tehtävänä on varmistaa yhteistyössä muiden Johtamiskorkeakoulun ainejärjestöjen kanssa, että vaihto-opiskelijoille järjestetään yhteisöllisyyttä lisääviätapahtumia. Kansainvälisten sitsien perinnettä jatketaan myös vuonna 2015. Iltakoulu on aktiivisesti mukana kehittämässä Johtamiskorkeakoulun sisäistä kansainvälisyysyhteistyötä eteenpäin.

Lisäksi vaihto-opiskelijoiden mahdollisuus osallistua Iltakoulun tapahtumiin taataan ja osallistumisaktiivisuutta pyritään lisäämään kehittämällä yhteistyötä tutorvastaavan ja tapahtumasektorin kanssa. Hiiriviikoilla järjestetään tulevana vuonna vähintään yksi tapahtuma, joka on suunnattu myös vaihto-opiskelijoille. Mahdollisuuksien mukaanpolitiikan tutkimuksen vaihto-oppilaat kootaan lukuvuoden alkuvaiheilla epäviralliseen tervetuliaistapahtumaan, jotta Iltakoulu tulee heille jo varhain tutuksi. Iltakoulu pyrkii jatkamaan hyväksi havaittua toimintamallia, jossa syksyn vaihto-oppilaiden kirjepakettiin saadaan mukaan ainejärjestön terveiset. Tiedottamisessa käytetään sosiaalista mediaa ja tarpeen mukaan sähköpostia.

Kehitysyhteistyötä tullaan jatkamaan myös vuonna 2015. Yhteistyötä vuoden 2014 kehitysyhteistyökumppanin Pamoja Child and Youth Foundationin kanssa jatketaan, mikäli kommunikaatio jatkuu toimivasti eikä muita ongelmia ilmene. Hallitus voi myös tarvittaessa harkita kehitysyhteistyövarojen uudelleenkohdentamista. Yhteistyökumppanilta vaaditaan avoimuutta ja halukkuutta tiedottaa läpinäkyvästi varojen käytöstä.

# Vapaa-ajan tapahtumat

Iltakoulu järjestää monipuolisia tapahtumia ympäri vuoden myös vuonna 2015. Vapaa-ajan tapahtumat ovat tärkeä osa Iltakoulun toimintaa ja jo perinteiksi muodostuneita tapahtumia pyritään jatkamaan. Tällaisia tapahtumia ovat esimerkiksi Lavatanssibileet, vappusitsit, fuksibileet, pikkujoulut ja saunaillat. Tapahtumat pidetään kuitenkin avoinna kehitysideoille ja uudet tapahtumat ovat tervetulleita. Vuonna 2014 ensimmäisen kerran järjestetty Challenge Accepted tullaan järjestämään jatkossakin.

Liikuntasektorin kanssa yhdessä toteutettavia tapahtumia, kuten Talviolympialaiset, Hankipallo ja urheilusauna, järjestetään jatkossakin. Amazing Race järjestetään myös vuonna 2015 yhdessä kansainvälisen sektorin kanssa. Yhteistyössä kulttuurisektorin kanssa järjestetään muun muassa Bussirundi sekä pubivisoja.

Vuonna 2015 järjestetään Iltakoulun 40-vuotisjuhlat. Vuosijuhlien tarkoitus on juhlistaa ainejärjestöämme arvokkaiden akateemisten perinteiden hengessä. Vuosijuhlia valmistellaan läpi vuoden heti tammikuusta lähtien. Koko hallitus sitoutuu avustamaan vuosijuhlien toteutuksessa. Lisäksi jäsenistön osallistumismahdollisuus vuosijuhlien järjestelyihin taataan perustamalla vuosijuhlatoimikunta.

# Tapahtumat muiden ainejärjestöjen ja yhdistysten kanssa

Iltakoulussa pyritään jatkamaan ja edelleen kehittämään aktiivista yhteistyötä muiden ainejärjestöjen ja yhdistysten kanssa. Perinteisesti yhdessä muiden ainejärjestöjen kanssa toteutetut tapahtumat, esimerkiksi Lavatanssibileet, säilytetään Iltakoulun tapahtumakalenterissa. Avoimiin tapahtumiin kutsutaan mahdollisuuksien mukaan myös muiden ainejärjestöjen edustajia sekä kansainvälisiä opiskelijoita.

Iltakoulu pyrkii mahdollisuuksien mukaan osallistumaan muiden ainejärjestöjen tapahtumiin. Johtamiskorkeakoulun ja Johtamiskorkeakoulun ylioppilaat ry:n organisoimaan Johtajuussymposiumiin ja sen järjestelyihin osallistutaan aktiivisesti. Vuonna 2015 ainejärjestöjen välisiin suhteisiin panostetaan erityisesti hyvin toimivissa tapahtumaformaateissa. Esimerkiksi Talviolympialaiset ovat hyvä mahdollisuus kutsua osallistujia muista ainejärjestöistä. Vuosijuhlilla pyritään edistämään vuoropuhelua Iltakoulun ja politiikan tutkimuksen henkilökunnan, muiden kaupunkien politiikan opiskelijoiden sekä oman yliopistomme ainejärjestöjen välillä.

# Kulttuuri

Kulttuuritapahtumat ovat oleellinen osa Iltakoulun muutoinkin aktiivista tapahtumatarjontaa. Kulttuurin alueella järjestetään jatkossakin säännöllisesti käyntejä esimerkiksi konsertteihin, näyttelyihin, teatteriin sekä muihin jäsenistöä kiinnostaviin kohteisiin. Jäsenistöä rohkaistaan käyttämään myös omatoimisesti hyödykseen Tampereen aktiivista ja monipuolista kulttuuritarjontaa. Tarkoitukseen kootut uutiskirjeet Iltakoulun sähköpostilistoilla sekä tiedottaminen Facebookissa ovat tähän hyviä keinoja.

Kulttuurin saralla selvitetään jatkossakin uusia kulttuuriaktiviteetteja ja tiivistyvää yhteistyötä tapahtumasektorin kanssa. Kolmena peräkkäisenä vuotena valtaisan suosion saavuttanut Iltakoulun Bussirundi järjestetään kulttuurin ja tapahtumasektorin yhteistyönä koko jäsenistön tapahtumana Hiiriviikkojen jälkeen. Kaksi kertaa vuoden aikana, kerran keväällä ja kerran syksyllä, järjestetään myös rennompi, hengailupohjainen ja jäsenistöä hauskalla tavalla osallistava kulttuuri-iltama. Haluttaessa voidaan selvitellä myös yhteistyötä muiden ainejärjestöjen ja Tamyn kulttuurijaoston kanssa.

Kulttuurivastaava johtaa perinnetyöryhmää, joka jatkaa edellisvuoden perinnetyöryhmän työtä selvitellessään mahdollisuuksia ylläpitää ja elävöittää Iltakoulun perinteitä. Mahdollisuuksien puitteissa työryhmä tekee hallitukselle ehdotuksen Iltakoulun kantolipun tilaamiseksi yhdistyksen 40-vuotisjuhlien kunniaksi.

Vuonna 2015 perustetaan Iltakoulun historiikin toimituskunta, jonka tehtävänä on koota pienimuotoinen historiikki julkaistavaksi 40-vuotisjuhlilla. Historiikin toimituskunta työskentelee hallituksen kulttuurivastaavan ja Anti-lehden päätoimittajan alaisuudessa. Historiikin on tarkoitus olla kokoelma tekstejä Iltakoulun historiasta erilaisista näkökulmista kirjoitettuna.

# Liikunta

Iltakoulu pyrkii tekemään liikunnasta ja liikuntatapahtumista jäsenistönsä toiveiden mukaisia. Tapahtumien kirjo pidetään mahdollisimman monipuolisena tarjoamalla erilaisia tapahtumia aina yksilöliikunnasta joukkue- tai ryhmäliikuntaan pitäen osallistumiskynnyksen matalana*.* Iltakoulu seuraa aktiivisesti Utasport-yhdistyksen, Atalpan ja muiden ainejärjestöjen liikuntatoimintaa pyrkien tekemään yhteistyötä näiden kanssa sekä tarpeen vaatiessa tiedottamaan jäsenistöä esille nousevista asioista. Iltakoulu pyrkii myös kehittämään Johtamiskorkeakoulun sisäistä liikuntatoimintaa yhdessä yksikön muiden ainejärjestöjen kanssa.

Liikuntatapahtumia pyritään järjestämään sekä yksin että yhteistyössä muiden ainejärjestöjen kanssa, esimerkkinä Iltakoulun ja Interaktion perinteinen Hankipallo. Liikuntatapahtumia voidaan myös järjestää yhteistyössä tapahtumasektorin tai muiden sektoreiden kanssa. Iltakoulun pelivuoroja jatketaan, ja sanaa levitetään myös erilaisista yleisistä lajivuoroista, joita Atalpalla on tarjolla. Iltakoulu jatkaa mahdollisuuksien mukaan osallistumista joukkueensa Työväen ampujien kanssa futsal- ja jalkapallosarjoihin sekä mahdollisesti muihin tapahtumiin, kuten Akateemisen kyykän MM-kilpailuihin*,* V.I.P. – pesäpalloturnaukseen ja yösählyyn.

# Ainejärjestötila

Iltakoululla on oma ainejärjestötila Pinni A:n neljännessä kerroksessa. Ainejärjestötilasta vastaa hallituksen tutorvastaava. Ainejärjestötilassa päivystetään säännöllisesti maanantaista torstaihin, hallituksen harkinnan mukaisesti aukioloaikoja voidaan myös jatkaa. Päivystäjinä toimivat kaikkien hallituksen jäsenten lisäksi vapaaehtoiset päivystäjät, jotka tilasta vastaava hallituksen tutorvastaava rekrytoi. Päivystysvuorot jaetaan tasapuolisesti. Hallitus päättää, jatkaako päivystysvuorojen hoitoa sähköisen varauskalenterin kautta. Vastaava hoitaa myös kulkuoikeudet päivystäjille.

Ainejärjestötila pidetään viihtyisänä, siistinä ja rentona iltakoululaisten tapaamispaikkana, jossa myydään kahvia, teetä sekä Iltakoulun myyntituotteita, kuten haalarimerkkejä. Tila toimii myös toimistona, jossa voidaan esimerkiksi myydä lippuja tapahtumiin. Jäsenistöllä on myös mahdollisuus varata tila kokoontumisia varten päivystysaikojen ulkopuolella. Ainejärjestötilaa kehitetään yhä viihtyisämmäksi ja sen rooli iltakoululaisten yhteenkuuluvuuden tunnetta vahvistavana tekijänä säilyy. Iltakoulu kannustaa jäsenistönsä osallistumista poliittiseen toimintaan. Ainejärjestötilassa saa mainostaa hallituksen linjaamien sääntöjen puitteissa edustajisto-, eduskunta-, euro-, kirkko-, kunnallis- ja presidentinvaaleissa.

# Anti

Iltakoulun jäsenistölle suunnattu Anti-lehti ilmestyy vuonna 2015 jälleen vähintään neljä kertaa. Lehden sisällöt käsittelevät laajalla skaalalla iltakoululaisten opiskelijaelämää, arkea, opintoja sekä mielenkiinnon kohteista nousevia ilmiöitä ja asioita. Jokainen numero ilmestyy sähköisenä väripainoksena Iltakoulun nettisivuille.

Neljän normaalinumeron lisäksi kesällä julkaistaan uusille opiskelijoille suunnattu Fuksi-Anti, joka tarjoaa katsauksen Iltakouluun ja opiskeluihin Tampereen yliopistossa. Numero ilmestyy väripainoksena Iltakoulun nettisivuille, ja lisäksi jokaiselle uudelle opiskelijalle lähetetään painettu mustavalkoversio postissa kotiin.

Juhlavuoden kunniaksi vuonna 2015 pyritään koostamaan Iltakoulua ja sen historiaa käsittelevä Antin erikoisnumero eli historiikki. Historiikin toimituskuntaa johtaa Antin päätoimittajan lisäksi hallituksen kulttuurivastaava.